RESOLUCIÓN do 29 de decembro de 2006 pola que se convocan listas de profesorado colaborador para impartir os cursos de galego promovidos pola Secretaría Xeral de Política Lingüística, se establecen os requisitos que deben posuír as persoas aspirantes, así como os criterios de baremación que se terán en conta para a elaboración das listas e o réxime de chamamento para impartir os cursos.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/01/2007

O artigo 3 da Constitución española de 1978 garante a igualdade do galego e do castelán como linguas oficiais de Galicia e asegura a normalización do galego como lingua propia do noso pobo.
O artigo 5 do Estatuto de autonomía e o artigo 1 da Lei 3/1983, do 15 de xuño, de normalización lingüística establecen que a lingua propia de Galicia é o galego e que os poderes públicos potenciarán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento.
Mediante a Orde do 1 de abril de 2005 reguláronse os cursos de formación en lingua galega e as validacións correspondentes e establecéronse os tipos de cursos e o contido curricular de cada un deles.
Pola súa banda, o artigo 7.1º do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia dispón que a Secretaría Xeral de Política Lingüística é o órgano superior da Administración autonómica en materia de promoción e ensino da lingua galega.
Na súa virtude,
RESOLVO:
Primeiro.
Convocar listas de profesorado colaborador para impartir os cursos de galego promovidos pola Secretaría Xeral de Política Lingüística, establecer os requisitos que deben posuír as persoas aspirantes, os criterios de baremación que se terán en conta para a elaboración das listas e o réxime de chamamento para impartir os cursos, segundo as bases que figuran no anexo I desta resolución.
Segundo.
Publicar o modelo de solicitude para inscribirse nas listas de profesorado colaborador e, de ser o caso, para solicitar a modificación de datos.
Terceiro.-Definir o ámbito xeográfico de cada lista.
Contra esta resolución, que esgota a vía administrativa, poderase interpor potestativamente recurso de reposición, segundo o previsto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, perante a Secretaría Xeral de Política Lingüística, no prazo dun mes, contado a partir do día seguinte ao da publicación desta resolución, ou ben recorrer directamente
perante a xurisdición contencioso-administrativa, no prazo de dous meses.
Santiago de Compostela, 29 de decembro de 2006.
María Sol López Martínez
Secretaria xeral de Política Lingüística
ANEXO I
Convocatoria de listas de profesorado colaborador para impartir os cursos de galego promovidos pola Secretaría Xeral de Política Lingüística, requisitos que deben posuír as persoas aspirantes, criterios de baremación que se terán en conta para a elaboración das listas e réxime de chamamento para impartir os cursos.
BASES
Artigo 1º.-Obxecto.
Esta convocatoria ten por obxecto a elaboración da lista de profesorado colaborador para impartir cursos de galego promovidos pola Secretaría Xeral de Política Lingüística. Establécense, así mesmo, os requisitos que deben posuír as persoas aspirantes, os criterios de baremación e o réxime de chamamento para impartir os cursos.
Artigo 2º.-Persoas destinatarias.
Poderán inscribirse nesta lista as persoas que reúnan os requisitos establecidos no artigo 3 desta convocatoria e que desexen impartir os cursos de formación de galego promovidos pola Secretaría Xeral de Política Lingüística.
Artigo 3º.-Requisitos.
Poderán solicitar ser inscritas na lista as persoas que reúnan os seguintes requisitos:
1. Ser licenciado/a en filoloxía galega ou en filoloxía hispánica, sección galego-portugués.
2. Ter feitos e avaliados positivamente os cursos de formación para profesado de lingua galega, linguaxes especializadas e/ou extensión cultural que realiza a Secretaría Xeral de Política Lingüística.
3. Ser demandante de emprego.
Artigo 4º.-Solicitudes e prazo de presentación.
As solicitudes, no modelo normalizado que figura como anexo II, xunto coa documentación correspondente, presentaranse no Rexistro Xeral da Xunta de Galicia (edificio administrativo San Caetano, Santiago de Compostela), nas súas delegacións provinciais, no prazo de 20 días naturais, contados desde o día seguinte ao da publicación desta resolución no Diario Oficial de Galicia, ou por calquera dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
A presentación da solicitude implicará a aceptación íntegra das bases da convocatoria.
Artigo 5º.-Documentación.
As persoas aspirantes presentarán orixinal ou fotocopia compulsada dos seguintes documentos:
1. DNI.
2. Título de licenciado/a en filoloxía galega ou en filoloxía hispánica, sección galego-portugués.
3. Certificado de ter realizados e avaliados positivamente os cursos de formación de profesorado de lingua galega, linguaxes específicas ou de extensión cultural, convocados pola Secretaría Xeral de Política Lingüística.
4. Xustificante de ser demandante de emprego.
5. Certificación do expediente académico.
6. Certificados de actividades relacionadas coa formación que acrediten a súa capacitación profesional.
7. Lista de cursos impartidos como profesora ou profesor colaborador da Secretaría Xeral de Política Lingüística, especificando tipo de curso e datas nos que foi impartido. Achegarase copia do/s nomeamento/s.
8. Material ou publicacións científicas relacionadas coa lingua galega e/ou a docencia das que sexa autora ou autor.
Ademais os aspirantes deberán facer constar na solicitude o número de teléfono móbil e unha conta de correo electrónico para recibir as notificacións e convocatorias de resultar admitido para as listas. Tamén especificarán á área xeográfica na que desexan impartir os cursos.
Artigo 6º.-Criterios de valoración.
O baremo aplicable para a elaboración da lista será o seguinte:
1. Expediente académico da licenciatura (nota media de aprobado: 1, notable: 2, sobresaliente: 3, matrícula de honra: 4). Máximo 4 puntos.
2. Polo número de horas de actividades de formación que incidan na capacitación profesional (0,10 puntos por cada 10 horas). Máximo 2 puntos.
3. Por cada curso impartido, acreditado mediante o nomeamento ou certificación de profesora ou profesor colaborador de cursos de lingua galega de adultos (0,10 puntos por curso). Máximo 1 punto.
4. Por cada curso impartido, acreditado mediante o nomeamento ou certificación de profesora ou profesor colaborador de cursos de linguaxes específicas galegas (0,10 puntos por curso). Máximo 1 punto.
5. Pola elaboración de materiais didácticos relacionados coa formación en lingua galega e en linguaxes específicas galegas. Máximo 2 puntos.
6. Outras publicacións relacionadas con actividades de formación en galego. Máximo 2 puntos.
7. Polo tempo en situación de demandante de emprego desde que obtivo a licenciatura (0,05 puntos por mes ou fracción). Máximo 2,5 puntos.
Artigo 7º.-Comisión de valoración.
Para a avaliación das solicitudes presentadas crearase unha comisión de valoración que estará integrada polos seguintes membros:
-Presidente/a: subdirector/a xeral de Política Lingüística ou persoa en quen delegue.
-Vogais:
-Xefe/a do Servizo de Plans, Programas e Asesoramento Lingüístico.
-Un funcionario ou funcionaria, con nivel de xefe/a de sección, da Secretaría Xeral de Política Lingüística.
-Secretario/a: un funcionario ou funcionaria da Secretaría Xeral de Política Lingüística.
O secretario ou secretaria e os/as vogais serán nomeados pola secretaria xeral de Política Lingüística.
Artigo 8º.-Procedemento e recursos.
Recibidas as solicitudes e a documentación, será analizada na Secretaría Xeral de Política Lingüística e, de ser o caso, requiriranse as persoas solicitantes para que, nun prazo de 10 días hábiles, emenden os posibles erros ou ausencias de documentación. Se transcorrido este prazo non se eliminasen as deficiencias observadas, entenderase que a persoa solicitante desiste da petición, nos temos previstos no artigo 71 da vixente Lei 30/1992, do 26 de novembro, de réxime xurídico das administracións públicas e do procedemento administrativo común e procederase ao arquivo do expediente.
As solicitudes que cumpran cos requisitos establecidos nesta resolución serán valoradas pola comisión de valoración, segundo o baremo establecido no artigo 6º desta resolución.
A comisión elaborará unha lista provisional que se publicará no taboleiro de anuncios da Secretaría Xeral de Política Lingüística, nos dos gabinetes territoriais de normalización lingüística e na web: wwwxunta.es/linguagalega, na que se expresará o baremo provisional e, de ser o caso, as causas de exclusión. As persoas interesadas disporán dun prazo de dez días para formular as alegacións que consideren oportunas. As posibles reclamacións serán analizadas e, unha vez resoltas, elaborarase a lista definitiva que se elevará á secretaría xeral, para que se dite a correspondente resolución. Esta resolución será publicada de igual modo que a lista provisional.
Contra esta resolución, que esgota a vía administrativa, as persoas interesadas poderán interpoñer recurso potestativo de reposición perante a Secretaría Xeral de Política Lingüística, no prazo dun mes, contado a partir do día seguinte ao da publicación, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o órgano competente da xurisdición contencioso-administrativa.
Artigo 9º.-Listas de profesorado colaborador.
A Secretaría Xeral de Política Lingüística elaborará unha única lista de profesorado colaborador para impartir os cursos de lingua galega e/ou de linguaxes específicas, no ámbito do territorio da Comunidade Autónoma de Galicia. Non obstante, dividirase o territorio nas zonas xeográficas que se establecen no anexo II desta resolución, por se algunha ou algún dos solicitantes desexa limitar ou concretar a súa solicitude a algunha zona específica. A secretaría xeral efectuará un pagamento único de 3.000 euros por curso, no que se inclúen todos os gastos da profesora ou do profesor, incluído material e desprazamentos. O importe citado poderá se actualizado mediante resolución desta secretaría xeral.
Para os cursos de lingua galega, linguaxes específicas de galego e extensión cultural que se promovan fóra de Galicia, seguirase o disposto no arti
go 14º destas bases, sen prexuízo de que as persoas que soliciten participar na lista anteriormente citada manifesten a súa dispoñibilidade para impartir cursos no exterior.
Artigo 10º.-Réxime de chamamento para impartir os cursos.
1. Segundo o indicado no artigo anterior, para facilitar a dispoñibilidade horaria e a participación do profesorado, os chamamentos efectuaranse respectando o criterio de delimitación das áreas xeográficas manifestada nas solicitudes.
Se non houbese profesorado dispoñible nunha determinada área xeográfica, acudirase ás listas das áreas máis próximas.
2. Orde dos chamamentos: os chamamentos efectuaranse segundo a orde da lista de baremación definitiva e ofertaráselle un curso de forma sucesiva a cada un dos profesores e profesoras. Unha vez rematada a lista, volveráselle ofrecer á primeira persoa da lista, e así de forma sucesiva durante a vixencia desta.
Malia o anterior, ás profesoras ou profesores que se designen para impartir cursos por primeira vez asignaránselles os cursos do nivel inicial do tipo de cursos que soliciten impartir. Para impartir cursos de linguaxes específicas, será necesario ter impartidos anteriormente cursos de lingua galega (iniciación e perfeccionamento) e realizados os cursos de formación de profesorado para a modalidade de linguaxe da que se trate.
3. Forma de chamamento: o chamamento efectuarase mediante aviso ou mensaxe ao teléfono móbil e correo electrónico -os solicitantes deberán ter activado unha caixa de voz-. Para cada curso avisarase a 3 persoas da lista e as profesoras ou profesores deberán contestar mediante mensaxe electrónica ou fax no prazo de 48 horas. No caso de que contesten afirmativamente os 3 convocados o curso asignarase segundo a orde da lista. Se non contestan nese prazo ou non acepten o curso, ofreceráselle o curso á/s seguinte/s persoa/s da lista e correrá a lista e a orde de chamamento.
4. Nomeamento: logo da súa aceptación o profesor ou profesora recibirá o correspondente nomeamento para o curso, en cumprimento do previsto no artigo 200.3º do Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas.
Artigo 11º.-Baixa na lista.
A baixa nas listas producirase polas seguintes causas:
1. Non cumprir os requisitos previstos no artigo 3º desta resolución, especialmente no tocante a ser demandante de emprego.
2. Rexeitar a oferta de cursos ou non contestar en prazo por tres veces, sempre que os chamamentos correspondan á área ou áreas xeográficas escollidas na solicitude.
3. Baixo rendemento ou obtención de cualificación negativa nas avaliacións ou auditorías realizadas pola Secretaría Xeral de Política Lingüística, dentro
da súa función de seguimento e control da calidade dos cursos. Así como a constatación do incumprimento por parte do profesorado das bases ou normativa reguladora dos cursos.
En todo caso, con carácter previo á resolución pola que se acorde a baixa, comunicaráselle o motivo da baixa e daráselle audiencia previa á interesada ou interesado.
As profesoras ou profesores colaboradores que estean integrados na lista estarán obrigados a comunicar calquera circunstancia que os inhabilite para impartir os cursos ou poida afectar a súa situación nas listas, achegando a documentación correspondente se fose preciso.
Artigo 12º.-Actualización das listas.
1. Para lles dar entrada ás novas licenciadas e licenciados actualizaranse as listas anualmente. As persoas interesadas que reúnan os requisitos xerais establecidos no artigo 3º presentarán antes do día 30 de outubro de cada ano a solicitude e a documentación a que se refiren os artigos 4º e 5º desta resolución. Á vista desta a secretaría xeral procederá á cualificación da documentación de acordo co procedemento e requisitos establecidos nos artigos 7 e 8 desta resolución. Logo diso procederase a actualizar as listas.
2. Así mesmo, durante o citado mes de outubro, as persoas xa inscritas poderán solicitar a modificación das zonas xeográficas en que figuran.
Artigo 13º.-Cursos impartidos fóra do territorio da comunidade autónoma.
Neste caso, a prol dunha maior eficacia, operatividade e aproveitamento de recursos, poderá designarse profesorado para impartir os cursos de lingua galega, linguaxes específicas e extensión cultural, entre persoas que reúnan os requisitos de titulación e/ou cualificación técnica e que residan no lugar onde se vai impartir o curso ou na súa proximidade.
Na Secretaría Xeral de Política Lingüística permanecerá aberta unha lista específica para profesorado colaborador de fóra de Galicia, na que se incluirán as solicitudes de todas as persoas interesadas que reúnan os requisitos de titulación e/ou cualificación técnica; daráselles prioridade ás persoas demandantes de emprego e ao igual que para a lista xeral deberá indicarse a área xeográfica da súa preferencia.
Todo iso, sen prexuízo de que se estas profesoras ou profesores fosen funcionarios estarán obrigados ao cumprimento da normativa específica sobre o réxime de incompatibilidades do persoal ao servizo das administracións públicas (Lei 53/1984 e Real decreto 598/1985, do 30 de abril, sobre incompatibilidades).
No caso de non dispor de profesorado no ámbito xeográfico no que se vai realizar o curso, ofertaráselles ás profesoras e aos profesores inscritos na lista xeral.
Artigo 14º.-Publicidade da lista.
O estado da lista poderá consultarse na web: www.xunta.es/linguagalega.
ANEXO III
Áreas xeográficas para impartir cursos promovidos pola Secretaría Xeral de Política Lingüística.
A) Galicia.
Provincia
Área xeográfica
Concellos
1. A Coruña
1. A Coruña
Abegondo, Aranga, Arteixo, Bergondo, Betanzos, Cambre, Carral, Cerceda, Cesuras, Coirós, A Coruña, Culleredo, Curtis, Irixoa, A Laracha, Miño, Oleiros, Oza dos Ríos, Paderne, Sada, Vilarmaior
2. Barbanza
Boiro, Dodro, Lousame, Muros, Noia, Outes, A Pobra do Caramiñal, Porto do Son, Rianxo, Ribeira
3. Bergantiños
Cabana de Bergantiños, Camariñas, Carballo, Carnota, Cee, Corcubión, Coristanco, Dumbría, Fisterra, Laxe, Malpica de Bergantiños, Mazaricos, Muxía, Ponteceso, Santa Comba, Vimianzo, Zas
4. Ferrolterra
Ares, Cabanas, A Capela, Cariño, Cedeira, Cerdido, Fene, Ferrol, Mañón, Moeche, Monfero, Mugardos, Narón, Neda, Ortigueira, Pontedeume, As Pontes, San Sadurniño, As Somozas, Valdoviño
5. Santiago
Ames, Arzúa, A Baña, Boimorto, Boqueixón, Brión, Frades, Melide, Mesía, Negreira, Ordes, Oroso, Padrón, O Pino, Rois, Santiago de Compostela, Santiso, Sobrado dos Monxes, Teo, Toques, Tordoia, Touro, Trazo, Val do Dubra, Vedra, Vilasantar
2. Lugo
1. Norte
Abadín, Alfoz, Barreiros, Burela, Castro de Rei, Cervo, Cospeito, Foz, Lourenzá, Mondoñedo, Muras, Ourol, A Pastoriza, A Pontenova, Ribadeo, Riotorto, Trabada, O Valadouro, O Vicedo, Vilalba, Viveiro, Xermade, Xove
2. Centro
Antas de Ulla, Baleira, Baralla, Becerreá, Begonte, Castroverde, Cervantes, O Corgo, A Fonsagrada, Friol, Guitiriz, Guntín, Láncara, Lugo, Meira, Monterroso, Navia de Suarna, Negueira de Muñiz, As Nogais, Outeiro de Rei, Palas de Rei, O Páramo, Pedrafita do Cebreiro, Pol, Rábade, Ribeira de Piquín
3. Sur
Bóveda, Carballedo, Chantada, Folgoso do Courel, O Incio, Monforte, Pantón, Paradela, A Pobra do Brollón, Quiroga, Rivas de Sil, Samos, Sarria, O Saviñao, Sober, Taboada, Triacastela
3. Ourense
1. Barco de Valdeorras-Viana
O Barco de Valdeorras, O Bolo, Carballeda de Valdeorras, Manzaneda, Petín, A Pobra de Trives, A Rúa , Rubiá, Vilamartín de Valdeorras, Viana do Bolo, A Veiga, Castro Caldelas, Chandrexa de Queixa, San Xoán de Río
2. Verín-Xinzo
Baltar, Os Blancos, Castrelo do Val, Cualedro, A Gudiña, Laza, A Mezquita, Monterrei, Oímbra, Porqueira, Riós, Sandiás, Sarreaus, Trasmiras, Verín, Vilardevós, Vilar de Santos, Xinzo de Limia, Vilariño de Conso
3. Ourense
Allariz, Amoeiro, A Arnoia, Avión, Baños de Molgas, Barbadás, Beade, Beariz, Boborás, Carballeda de Avia, O Carballiño, Castrelo de Miño, Cenlle, Coles, Esgos, O Irixo, Leiro, Maceda, Maside, Melón, Nogueira de Ramuín, Ourense, Paderne de Allariz, O Pereiro de Aguiar, A Peroxa, Piñor, Rairiz de Veiga, Ribadavia, San Amaro, San Cibrao das Viñas, San Cristovo de Cea, Taboadela, Toén, Vilar de Barrio, Vilamarín, Xunqueira de Ambía, Xunqueira de Espadanedo, A Teixeira, Parada de Sil, Larouco, Montederramo, Punxín
Provincia
Área xeográfica
Concellos
4. Bande-Celanova
Bande, Cartelle, Celanova, Entrimo, Gomesende, Muíños, Padrenda, Ramirás, Lobeira, Lobios, Verea, Calvos de Randín, A Bola, Pontedeva, Quintela de Leirado, A Merca, Cortegada
4. Pontevedra
1. Norte
Agolada, Rodeiro, Lalín, Dozón, Vila de Cruces, Silleda, Forcarei, Cerdedo, A Estrada, Cuntis, Pontecesures, Valga, Caldas de Reis, Moraña, Portas, Catoira
2. Sur
Os restantes concellos da provincia pertencentes á comarcas do Salnés, Pontevedra, O Morrazo, Vigo, O Baixo Miño, O Condado e A Pardanta